
Labdien!
 
Dienests informē, ka līgumā 2026. gadam plānoto finanšu līdzekļu pārplānošanu atbilstoši Ministru kabineta noteikumu Nr. 555 „Veselības aprūpes pakalpojumu organizēšanas un samaksas kārtība” 14. pielikuma 5. punktam Dienests veiks pēc līguma izpildes izvērtēšanas par deviņiem mēnešiem. Ja deviņos mēnešos faktiski sniegto veselības aprūpes pakalpojumu izpilde būs mazāka par 90 % no deviņiem mēnešiem plānotā finanšu apjoma, Dienests veiks līgumā plānotā finanšu apjoma samazināšanu atbilstoši faktiskajai izpildei.
Pirms 2026. gada deviņu mēnešu finanšu apjoma pārplānošanas Dienests aicina ārstniecības iestādes izvērtēt 2026. gadam plānotā finansējuma izpildi pa pakalpojumu programmām un nepieciešamības gadījumā iesniegt priekšlikumus par finansējuma pārdali starp pakalpojumu programmām līdz 5 % apmērā no vienas pakalpojumu programmas uz citu. Savukārt finansējuma pārdali no vienas bērnu pakalpojumu programmas uz citu bērnu pakalpojumu programmu iespējams veikt līdz 15 % apmērā. Finansējumu no pieaugušo pakalpojumu programmām uz bērnu pakalpojumu programmām iespējams pārdalīt līdz 15 % apmērā. Finansējums no bērnu pakalpojumu programmām uz pieaugušo pakalpojumu programmām netiks pārdalīts, jo šie līdzekļi ir iezīmēti konkrētam mērķim – pakalpojumu nodrošināšanai bērniem.
Vienlaikus vēršam uzmanību, ka, veicot finansējuma pārdali, tiks ņemtas vērā 2026. gada pirmajā pusgadā jau veiktās finansējuma pārdales. Finansējums netiks pārdalīts no tām pakalpojumu programmām, no kurām finansējums 2026. gada pirmajā pusgadā jau tika pārdalīts, kā arī no pakalpojumu programmām, kurām finansējums 2026. gadam piešķirts atlases procedūras rezultātā.
Dienests aicina ārstniecības iestādes izvērtēt, vai ir nepieciešams veikt finansējuma pārdali starp pakalpojumu programmām. Ja finansējuma pārdale ir nepieciešama, ārstniecības iestādes līdz 2026. gada 13. oktobrim lūdzam vērsties Dienestā ar oficiālu iesniegumu, norādot pakalpojumu programmu, no kuras finansējumu pārdalīt, pakalpojumu programmu, uz kuru finansējumu pārdalīt, kā arī pārdales apmēru.

Ar cieņu
Nacionālais veselības dienests

